હમણાં સુધી આપણા દેશમાં ગૌરવ, સન્માન અને પ્રતિષ્ઠાના પ્રતીક તરીકે ઓળખાતી પાઘડી એ માથાનો પહેરવેશ – શિરછત્ર, શિરોભૂષણ છે. પાઘ શબ્દ પ્રાકૃત ‘પગ્ગહ’ ઉપરથી આવ્યો છે. પાઘડી શબ્દ ‘પટ’ એટલે કાપડ. એને ‘ક’ પ્રત્યય લાગી ‘પટકી’ શબ્દ બન્યો. એનું અપભ્રંશ તે આપણી પાઘડી. પાઘડી એટલે માથે પહેરવાનું વસ્ત્ર, પાઘ. પાઘના ય કેટકેટલાં અર્થો? ૧. મોટી પાઘડી ૨. ઘાટ કે ઢંગધડા વગરનું બાંધેલું ફાળિયું. ૩. પાઘડી નામનો નાગપિંગળ માંહેનો એક માત્રામેળ છંદ. ૪. આબરૂ, લાજ. ૫. છોકરીઓની એક જાતની રમત ૬. બક્ષિસ- સારા કામ બદલ અપાતી ભેટ, સરપાવ, ચાંલ્લો ૭. મકાન ભાડે લેવા અગાઉ ખાનગીમાં આપવી પડતી ઉચક રકમ. ૮. માથાબંધણું- માથે બાંધવાનું કસબી છેડાવાળું અને ટુકું પણ લંબાણે ઘણું એવું આછા પોતનું કપડું એમ ભગવદ્ ગોમંડલ નોંધે છે.